Ettepanek: NÕUKOGU RAKENDUSOTSUS, millega muudetakse otsust 2007/884/EÜ, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 169 /* COM/2013/0633 final - 2013/0312 (NLE) */





SELETUSKIRI 1. ETTEPANEKU TAUST Ettepaneku põhjused ja eesmärgid Vastavalt 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi (edaspidi „käibemaksudirektiiv”)) artikli 395 lõikele 1 võib nõukogu komisjoni ettepaneku põhjal ühehäälselt lubada liikmesriigil kohaldada erimeetmeid, millega tehakse erand kõnealuse direktiivi sätetest selleks, et lihtsustada käibemaksu kogumise menetlust või ära hoida teatavat maksudest kõrvalehoidumist või maksustamise vältimist. Komisjoni peadirektoraadis 2. aprillil 2013. aastal registreeritud kirjas taotles Ühendkuningriik luba jätkata erandi kohaldamist seoses käibemaksu mahaarvamise õigusega, kui renditud või liisitud sõiduautot kasutatakse ka eraotstarbel; viimane sellekohane luba on antud nõukogu otsusega 2011/37/EL[1]. Direktiivi 2006/112/EÜ artikli 395 lõike 2 kohaselt teavitas komisjon 19. juunil 2013 teisi liikmesriike Ühendkuningriigi taotlusest. Komisjon teatas 20. juuni 2013. aasta kirjas Ühendkuningriigile, et tal on taotluse hindamiseks olemas kogu vajalik teave. Üldine taust Eespool nimetatud otsusega lubati Ühendkuningriigil piirata mahaarvamise õigust 50 %-le sisendkäibemaksust, mille on tasunud maksukohustuslased selliste autode rentimisel või liisimisel, mida kasutatakse nii ettevõtluseks kui ka isiklikuks tarbeks. Samal ajal ei käsitatud tasu eest teenuste osutamisena seda, kui maksukohustuslased kasutasid selliseid renditud või liisitud autosid eraotstarbel. Kõnealuse erandiga kaob rendilevõtjal või liisijal vajadus pidada üksikasjalikku arvestust iga sellise autoga tehtud erasõitude üle ja arvestada käibemaksu auto isiklikuks tarbeks kasutamiselt. Käibemaksudirektiivi artikli 168a lõike 2 kohase erandiga ei ole ette nähtud kindlamääralise käibemaksu osalist maha arvamist ja seda saab kohaldada üksnes maksukohustuslase põhivahendite hulka kuuluvate autode sisendkäibemaksu puhul; seepärast on erand asjakohane meede taotletava lihtsustamise saavutamiseks. Seepärast tuleb kõnealust erandit käsitada eelkõige lihtsustusmeetmena, mis aegub 31. detsembril 2013. Tavaliselt on erandid ajaliselt piiratud, et oleks võimalik hinnata erimeetme asjakohasust ja tõhusust. Ühendkuningriigi esitatud aruandest selgub, et 50 % jaotus ettevõtluseks ja isiklikuks tarbeks kasutamise (või mis tahes muul kui ettevõtluse eesmärgil kasutamine direktiivi 2006/112/EÜ artikli 26 lõike 1 punkti a tähenduses) vahel kajastab hetkel endiselt maksukohustuslaste liisitud ja renditud autode ettevõtluseks ja isiklikuks tarbeks kasutamise suhet Ühendkuningriigis üldiselt. Erandmeetme pikendamine on seepärast asjakohane. Siiski peaks mis tahes pikendamine olema ajaliselt piiratud, et oleks võimalik hinnata, kas tingimused, millel erand põhineb, ikka veel kehtivad. Ühendkuningriik on taotlenud erandi pikendamist 31. detsembrini 2018. Tavapäraselt antakse sellistel juhtudel ajapikendust kolm aastat (vt komisjoni rakendusotsuseid 2012/232/EL[2] ja 2013/191/EL[3]). Seepärast tehakse ettepanek pikendada erandit kuni 2016. aasta lõpuni, kusjuures Ühendkuningriik peab esitama 1. aprilliks 2016 aruande, milles vaadatakse läbi ka kohaldatava piirangu määr, kui erandit kavatsetakse pärast 2016. aastat pikendada. Otsus kaotab igal juhul kehtivuse, kui ELi eeskirjad, mis käsitlevad mahaarvamisõiguse piiramist, jõustuvad enne eespool nimetatud lõpptähtaega. Ettepaneku valdkonnas kehtivad õigusnormid Käibemaksudirektiivi artikliga 176 on ette nähtud, et nõukogu määrab kindlaks kulud, millelt käibemaksu maha ei arvata. Kuni kõnealuste kulude kindlaksmääramiseni on liikmesriikidel lubatud säilitada 1. jaanuaril 1979 kehtinud erandid. Seepärast kehtivad mitmed sätted, millega piiratakse õigust arvata maha mootorsõidukitega seotud käibemaksu. Komisjon tegi 2004. aastal ettepaneku, mis sisaldab eeskirju kulukategooriate kohta, millelt tasutud käibemaksu mahaarvamise õigust võib piirata, kuid nõukogu ei ole selle ettepaneku suhtes veel kokkuleppele jõudnud. 2. HUVITATUD ISIKUTEGA KONSULTEERIMISE JA MÕJU HINDAMISE TULEMUSED Otsuse eesmärk on pikendada ajaliselt lihtsustusmeetme kehtivust, millega kaob maksukohustuslasel vajadus pidada arvestust ettevõtte käsutuses olevate autode isiklikuks tarbeks kasutamise kohta ja arvestada sellelt käibemaksu ning seega on otsusel tõenäoliselt positiivne majanduslik mõju. Kuid tulenevalt kitsast reguleerimisalast ning piiratud kehtivusajast on selle mõju igal juhul piiratud. 3. ETTEPANEKU ÕIGUSLIK KÜLG Rakendusotsus põhineb 28. novembri 2006. aasta käibemaksudirektiivi 2006/112/EÜ (mis käsitleb ühist käibemaksusüsteemi) artiklil 395. Ettepanek kuulub ELi institutsioonide ainupädevusse. Subsidiaarsuse põhimõtet seetõttu ei kohaldata. Rakendusotsus käsitleb liikmesriigile tema enda taotlusel antud luba ja sellega ei määrata mingeid kohustusi. Seepärast on ettepanek kooskõlas proportsionaalsuse põhimõttega. Erandi piiratud reguleerimisala arvestades on erimeede vastavuses taotletava eesmärgiga. 4. MÕJU EELARVELE Ettepanek ei mõjuta ELi eelarvet. 5. VALIKULISED KÜSIMUSED Ettepanek sisaldab aegumisklauslit. 2013/0312 (NLE) Ettepanek: NÕUKOGU RAKENDUSOTSUS, millega muudetakse otsust 2007/884/EÜ, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 169 EUROOPA LIIDU NÕUKOGU, võttes arvesse Euroopa Liidu toimimise lepingut, võttes arvesse nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi),[4] eriti selle artikli 395 lõiget 1, võttes arvesse Euroopa Komisjoni ettepanekut ning arvestades järgmist: (1) Komisjonis 2. aprillil 2013. aastal registreeritud kirjas taotles Ühendkuningriik luba pikendada meedet, millega tehakse erand, et jätkuvalt piirata rendilevõtja või liisija õigust arvata maha selliste autode rentimisel või liisimisel tasutud käibemaks, mida ei kasutata täielikult ettevõtluse tarbeks. (2) Komisjon teatas Ühendkuningriigi taotlusest teistele liikmesriikidele 19. juuni 2013. aasta kirjaga. Komisjon teatas 20. juuni 2013. aasta kirjas Ühendkuningriigile, et tal on taotluse hindamiseks olemas kogu vajalik teave. (3) Nõukogu otsusega 2007/884/EÜ,[5] mida on muudetud nõukogu rakendusotsusega 2011/37/EL,[6] lubati Ühendkuningriigil piirata 50 % määraga rendilevõtja või liisija õigust arvata maha selliste renditud või liisitud autode eest makstud sisendkäibemaks, mida ei kasutata täielikult ettevõtluse tarbeks. Samuti lubati Ühendkuningriigil mitte käsitada tasu eest teenuste osutamisena maksukohustuslase poolt ettevõtluse eesmärgil renditud või liisitud auto kasutamist isiklikuks tarbeks. Kõnealuse lihtsustusmeetmega kadus rendilevõtjal või liisijal vajadus pidada arvestust ametiautoga tehtud erasõitude üle ja arvestada käibemaksu iga auto kohta isiklikuks tarbeks tehtud tegeliku läbisõidu pealt. (4) Ühendkuningriigi esitatud teabe kohaselt kajastab mahaarvamise õiguse piirangu 50 % määr endiselt asjaomaste sõidukite ettevõtluse eesmärgil ja isiklikuks tarbeks kasutamisega seotud olukorda. Seepärast on asjakohane lubada Ühendkuningriigil kohaldada seda meedet 31. detsembrini 2016. (5) Kui Ühendkuningriik leiab, et kõnealust tähtaega oleks vaja pärast 2016. aastat veelgi pikendada, peaks ta esitama komisjonile hiljemalt 1. aprilliks 2016 aruande, milles muu hulgas vaadatakse läbi kohaldatava piirangu määr, ning tähtaja pikendamise taotluse. (6) Komisjon võttis 29. oktoobril 2004 vastu ettepaneku nõukogu direktiivi kohta, millega muudetakse direktiivi 77/388/EMÜ,[7] mis hõlmab kululiikide ühtlustamist, mille suhtes võib kohaldada mahaarvamisõiguse piiranguid. Direktiiv 77/388/EMÜ[8] on asendatud direktiiviga 2006/112/EÜ. Komisjoni 29. oktoobril 2004. aastal vastuvõetud ettepaneku alusel võib mahaarvamise piiranguid kohaldada mootorsõidukite suhtes. Käesoleva otsusega erandeid lubavad meetmed peaksid kaotama kehtivuse sellise direktiivi jõustumise kuupäeval, mis on vastu võetud komisjoni 29. oktoobri 2004. aasta ettepaneku alusel, juhul kui see kuupäev on varasem kui 31. detsember 2016. (7) Erandi kohaldamine ei mõjuta oluliselt lõpptarbimise etapis kogutava maksutulu summat ning see ei mõjuta ebasoodsalt käibemaksust tulenevaid liidu omavahendeid, (8) Seepärast tuleks otsust 2007/884/EÜ vastavalt muuta, ON VASTU VÕTNUD KÄESOLEVA OTSUSE: Artikkel 1 Artikkel 3 asendatakse järgmisega: „Artikkel 3 Käesolev otsus kaotab kehtivuse selliste liidu eeskirjade jõustumisel, millega määratakse kindlaks, millistest maantee-mootorsõidukitega seotud kuludest ei või käibemaksu täies ulatuses maha arvata, või 31. detsembril 2016, olenevalt sellest, kumb kuupäev on varasem. Käesolevas otsuses sätestatud meetmete pikendamisega seotud mis tahes taotlusele lisatakse aruanne, mis esitatakse komisjonile 1. aprilliks 2016 ning milles muu hulgas vaadatakse läbi piirangu määr, mida kohaldatakse õiguse suhtes arvata maha käibemaks selliste autode rendilt või liisingult, mida ei kasutata täielikult ettevõtluse tarbeks.” Artikkel 2 Käesolev otsus jõustub selle teatavakstegemise päeval. Käesolevat otsust kohaldatakse alates 1. jaanuarist 2014. Artikkel 3 Käesolev otsus on adresseeritud Suurbritannia ja Põhja-Iirimaa Ühendkuningriigile. Brüssel, Nõukogu nimel eesistuja [1] ELT L 19, 22.1.2011, lk 19. [2] ELT L 117, 1.5.2012, lk 7. [3] ELT L 113, 25.4.2013, lk 11. [4] ELT L 347, 11.12.2006, lk 1. [5] Nõukogu otsus 2007/884/EÜ, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 169 (ELT L 346, 29.12.2007, lk. 21) [6] Nõukogu rakendusotsus 2007/884/EÜ, 18. jaanuar 2011, millega muudetakse otsust 2007/884/EÜ, millega lubatakse Ühendkuningriigil jätkata meetme kohaldamist, millega tehakse erand direktiivi 2006/112/EÜ (mis käsitleb ühist käibemaksusüsteemi) artikli 26 lõike 1 punktist a ning artiklitest 168 ja 169 (ELT L 19, 22.1.2011, lk. 11) [7] KOM(2004) 728 (lõplik). [8] Nõukogu direktiiv 77/388/EMÜ, 17. mai 1977, kumuleeruvate käibemaksudega seotud liikmesriikide õigusaktide ühtlustamise kohta – ühine käibemaksusüsteem: ühtne maksubaas (EÜT L 145, 13.6.1977, lk 1).